CELEX: C2007/095/37
Language: et
Date: 2007-04-28 00:00:00
Title: Kohtuasi C-84/07: 15. veebruaril 2007 esitatud hagi — Euroopa Ühenduste Komisjon versus Kreeka Vabariik

28.4.2007   
            
            
               ET
            
            
               Euroopa Liidu Teataja
            
            
               C 95/21
            
         15. veebruaril 2007 esitatud hagi — Euroopa Ühenduste Komisjon versus Kreeka Vabariik
   (Kohtuasi C-84/07)
   (2007/C 95/37)
   Kohtumenetluse keel: kreeka
   Pooled
   
      Hageja: Euroopa Ühenduste Komisjon (esindajad: G. Zavvos ja H. Støvlbæk)
   
      Kostja: Kreeka Vabariik
   Hageja nõuded
   
               —
            
            
               Tuvastada, et Kreeka Vabariik rikkus allpool kirjeldatud toimingutega nõukogu 18. juuni 1992. aasta direktiivi 92/51/EMÜ direktiivi 89/48/EMÜ täiendava tööalase koolituse tunnustamise teise üldsüsteemi kohta (1) artiklist 3, artikli 4 lõike 1 punktist b ja artiklist 12 tulenevaid kohustusi;
            
         
               —
            
            
               mõista kohtukulud välja Kreeka Vabariigilt.
            
         Väited ja peamised argumendid
   Komisjon leiab, et Kreeka Vabariik keeldus teatud Itaalia õppeasutuse poolt vastavalt teatud Kreeka õppeasutusega sõlmitud frantsiisilepingule väljastatud optiku diplomi läbi vaatamisest ja tunnustamisest.
   Komisjon väidab, et põhiküsimus, mida Kreeka ametiasutused saavad tuvastada, on see, kas diplom annab või ei anna õiguse alustada nimetatud kutsealal tegutsemist, ja asjaolu, et nimetatud diplom väljastati vastavalt frantsiisilepingule või mitte, ei oma tähtsust selle diplomi tunnustamisel Kreeka ametiasutuste poolt. Direktiiv 92/51 ei näe selles osas ette mingisugust eristamist. Lisaks sellele rõhutab komisjon, et käesolev kohtuasi ei puuduta EÜ artikleid 149 ja 150 ega Kreeka põhiseaduse artiklit 16, kuna diplomid väljastasid õiguspäraselt Itaalia, ja mitte Kreeka õppeasutused, kellega olid sõlmitud frantsiisilepingud.
   Neil tingimustel rikkusid Kreeka ametiasutused direktiivi 92/51 artikleid 3 ja 12, keeldudes läbi vaatamast ja tunnustamast nimetatud Itaalia diplomeid. Samuti, nagu tuleneb ka konkreetsetest kaebustest, kohustasid Kreeka ametiasutused kaebuste esitajaid — kes taotlesid oma Itaalias omandatud optiku diplomi tunnustamist — läbima kohanemisaja. Komisjon väidab, et selline tava rikub direktiivi 92/51 artikli 4 lõike 1 punkti b, mille kohaselt pidid Kreeka ametiasutused lubama välismaistel taotlejal valida kohanemisaja ja sobivustesti vahel.
   
      (1)  EÜT L 209, lk 25; ELT eriväljaanne 05/02, lk 47.